Oʻzak. Oʻzak, asos — soʻzning asl maʼnosini bildirib, boshqa maʼnoli qismlarga boʻlinmaydigan, mustaqil holda leksik maʼno bildiradigan eng kichik qism. Soʻzga turlicha affikslar qoʻshilib kelganda ham, oʻzakning maʼnosi yoʻqolmaydi, undan yasalgan soʻzlarning maʼnosi ana shu maʼno bilan bogʻlangan boʻladi. Masalan, "bilimdonlik" soʻzi "lik" affiksi orqali "bilimdon" soʻzidan yasalgan; "bilimdon" soʻzi "bilim" soʻziga "don" affiksini qoʻshish bilan yasalgan, "bilim" soʻzi "bil" soʻziga "im" affiksini qoʻshish bilan yasalgan. "Bil" soʻzi esa U. soʻz boʻlib, bilim, bilimdon, bilimdonlik soʻzlarining yasalishi uchun asos boʻlgan.